CPF ทุ่ม 1.69 พันลบ. ซื้อ “Fujian Sumpo” หวังขยายฐานธุรกิจในจีน
CPF ทุ่ม 1.69 พันลบ. ซื้อ Fujian Sumpo ผู้ดำเนินธุรกิจผลิตและจำหน่ายอาหารสัตว์บก เลี้ยงและจำหน่ายไก่ และผลิตและจำหน่ายผลิตภัณฑ์จากเนื้อไก่ ในมณฑลฟูเจี้ยน หวังขยายฐานธุรกิจเกษตรอุตสาหกรรมและอาหารในจีน
26 ต.ค. 2559

บริษัทเจริญโภคภัณฑ์อาหาร จำกัด (มหาชน) หรือ CPF ระบุว่า บริษัทย่อย Chia Tai (China) Investment Co., Ltd. (CTCIA) ตกลงที่จะเข้าซื้อหุ้นสามัญของ Fujian Sumpo Foods Holding Co., Ltd. (Fujian Sumpo) คิดเป็น 70% ของหุ้นที่ออกและชำระแล้ว จาก Sumpo International Holdings Limited และ Longyan Huiren Investment Co., Ltd. มูลค่ารวมทั้งสิ้น 323 ล้านเรนมินบี หรือประมาณ 1,688 ล้านบาท ทั้งนี้ ภายหลังจากการทำรายการเสร็จสมบูรณ์ Fujian Sumpo จะมีสถานะเป็นบริษัทย่อยของ CPF
ทั้งนี้ Fujian Sumpo จะทะเบียนจัดตั้งเมื่อปี พ.ศ.2541 ดำเนินธุรกิจผลิตและจำหน่ายอาหารสัตว์บก เลี้ยงและจำหน่ายไก่ และผลิตและจำหน่ายผลิตภัณฑ์จากเนื้อไก่ ในมณฑลฟูเจี้ยน ประเทศจีน
สำหรับการเข้าลงทุนครั้งนี้ CPF จะใช้กระแสเงินสดภายในกลุ่ม โดยเชื่อว่า Fujian Sumpo จะช่วย CPP ในการขยายฐานธุรกิจเกษตรอุตสาหกรรมและอาหารในประเทศจีน และช่วยเสริมการเป็นผู้นำด้านเกษตรอุตสาหกรรมในประเทศจีนให้แข็งแกร่งยิ่งขึ้น
พร้อมกันนั้น CPF จะเข้าลงทุนในบริษัทย่อยและบริษัทร่วมที่จัดตั้งขึ้นใหม่ คือ Rui Mu Foods Company Limited ที่จัดตั้งในประเทศไต้หวัน ประกอบธุรกิจไข่ไก่ ทุนจดทะเบียน 100,000,000 ดอลลาร์ไต้หวัน โดย Charoen Pokphand Enterprise (Taiwan) Co., Ltd. (CPEA) ถือหุ้น 52% นิติบุคคลไต้หวัน 1 รายถือ 48%
รวมทั้งเข้าลงทุนใน C.P. Food (Hengshui) Co., Ltd. บริษัทย่อยจัดตั้งที่ประเทศจีน ประกอบธุรกิจผลิตและจำหน่ายผลิตภัณฑ์อาหารในมณฑล Hebei ประเทศจีน ทุนจดทะเบียน 192,000,000 เรนมินบี โดย CP Food Investment Limited ถือหุ้น 100%
นอกจากนั้น ยังจะเข้าถือหุ้นใน บริษัท สยาม ริเวีย จำกัด จัดตั้งที่ประเทศไทย ทุนจดทะเบียน 5 ล้านบาท ประกอบธุรกิจภัตตาคาร โดยบริษัทซีพีเอฟ (ประเทศไทย) จำกัด (มหาชน) หรือ CPFTHA ถือหุ้น 30% นิติบุคคลไทยและบุคคลธรรมดาไทยถืออีก 70%
 